กรมอุตุนิยมวิทยา ขอให้ประชาชนรักษาสุขภาพในช่วงสัปดาห์นี้หลายพื้นที่สภาพอากาศแปรปรวน
นายสมควร ต้นจาน ผู้อำนวยการส่วนพยากรณ์อากาศกลาง กองพยากรณ์อากาศ  กรมอุตุนิยมวิทยา  เปิดเผยถึงลักษณะอากาศของประเทศไทยช่วงตลอดสัปดาห์นี้ว่า วันนี้ (22 พ.ย.64) หลายพื้นที่ยังคงมีอากาศร้อนและในช่วงเช้ามีหมอกและควันเกิดขึ้นในบางพื้นที่ ขณะเดียวกัน จะมีมวลอากาศเย็นจากประเทศจีน กำลังค่อนข้างแรงแผ่ปกคลุมภาคตะวันออกเฉียงเหนือตอนบน ทำให้ตั้งแต่วันพรุ่งนี้ (23 พ.ย.64) เป็นต้นไป - 27 พ.ย.64 หลายพื้นที่อุณหภูมิจะเริ่มลดลง โดยเฉพาะภาคตะวันออกเฉียงเหนือ อุณหภูมิลดลง 3-5 องศาเซลเซียส อุณหภูมิต่ำสุดช่วงเช้า 21 - 23 องศาเซลเซียส และจะมีฝนตกเล็กน้อยบางแห่ง ขณะที่ ภาคเหนือ ภาคกลางและภาคตะวันออก อุณหภูมิจะลดลงเล็กน้อย 1-3 องศาเซลเซียส ทั้งนี้ สภาพอากาศตลอดสัปดาห์นี้ค่อนข้างแปรปรวน ขอให้ประชาชนรักษาสุขภาพ ส่วนภาคใต้ตั้งแต่วันที่ 24 พ.ย. เป็นต้นไป หลายพื้นที่ยังคงมีฝนตกต่อเนื่องและมีฝนตกหนักบางแห่งโดยเฉพาะจังหวัดสุราษฎร์ธานีลงไป ผู้อำนวยการส่วนพยากรณ์อากาศกลาง กองพยากรณ์อากาศ กรมอุตุนิยมวิทยา กล่าวด้วยว่า สำหรับภาคกลางและภาคตะวันออก แม้ว่าอุณหภูมิจะเริ่มลดลงเล็กน้อย แต่ไม่ส่งผลกระทบทำให้มีลักษณะอากาศหนาวเย็นมาก เนื่องจากอุณหภูมิในพื้นที่ยังคงสูงอยู่ โดยอุณหภูมิต่ำสุดในช่วงเช้าอยู่ที่ 23 - 24 องศาเซลเซียส